Na osnovu člana 10. Zakona o političkim strankama (“Službeni glasnik Republike Srbije”, broj 36/2009 i 61/2015 – odluka US) Osnivačka skupština EVROPSKE ZELENE PARTIJE - ЕВРОПЕЙСКOЙ ПАРТИИ ЗЕЛЕНЫХ(EZP – ЕПЗ) dana 09. novembra 2019. godine, donosi

**S T A T U T**

**EVROPSKE ZELENE PARTIJE - ЕВРОПЕЙСКOЙ ПАРТИИ ЗЕЛЕНЫХ (EZP – ЕПЗ)**

**I. OPŠTE ODREDBE**

**Član 1.**

EVROPSKA ZELENA PARTIJA - ЕВРОПЕЙСКАЯ ПАРТИЯ ЗЕЛЕНЫХ (u daljem tekstu: Stranka) je politička stranka ruske nacionalne manjine slobodno i dobrovoljno udruženih građanki i građana, osnovana radi ostvarivanja političkih ciljeva demokratskim oblikovanjem političke volje, posebno usmereno na predstavljanje i zastupanje interesa ruske nacionalne manjine i svih građana Srbije, zaštite životne sredine i razvijanja ekološke svesti.

Ovim statutom uređuje se: naziv i sedište Stranke; simboli vizuelnog identiteta; izgled i sadržina pečata Stranke i organizacionih jedinica po teritorijalnom principu; programski ciljevi; uslovi i način učlanjivanja i prestanka članstva; prava, obaveze i odgovornosti članova; organizacija po teritorijalnom principu i unutrašnja organizacija; organi, njihova ovlašćenja, sastav, način izbora i opoziva, trajanje mandata i način odlučivanja; zastupanje Stranke; postupak za izmene i dopune Programa i Statuta i postupak donošenja i izmena drugih opštih akata Stranke, ostvarivanje javnosti rada; način odlučivanja o udruživanju Stranke u šire političke saveze u zemlji i inostranstvu i spajanju Stranke; način finansiranja Stranke; način obavljanja unutrašnje kontrole finansijskog poslovanja; lice odgovorno za finansijsko poslovanje, podnošenje izveštaja i vođenje knjiga Stranke i lice ovlašćeno da kontaktira sa nadležnim organom; način donošenja odluke o prestanku rada Stranke; način raspolaganja imovinom Stranke u slučaju prestanka, kao i druga pitanja od značaja za rad i delovanje Stranke.

Stranka deluje na teritoriji Republike Srbije.

Stranka može imati svoje oblike delovanja i van teritorije Republike Srbije u skladu sa zakonom i ovim statutom.

**Član 2.**

Stranka svoja prava i prava svojih članova, kao i prava organa temelji na doslednom poštovanju Ustava, zakona, programa, ovog Statuta i drugih opštih akata.

**II. NAZIV, SEDIŠTE, PEČAT, ŠTAMBILJ I SIMBOLI VIZUELNOG IDENTITETA**

**Član 3.**

Pun naziv Stranke je: EVROPSKA ZELENA PARTIJA - ЕВРОПЕЙСКАЯ ПАРТИЯ ЗЕЛЕНЫХ.

EVROPSKA ZELENA PARTIJA, ispisuje se na srpskom jeziku, ćiriličnim pismom i na ruskom jeziku, ćiriličnim pismom.

Skraćeni naziv Stranke je: EZP – ЕПЗ.

Sedište Stranke je u Šapcu, Pop Lukina 9/12.

**Član 4.**

Stranka ima pečat okruglog oblika, prečnika 32 milimetra, sa tekstom ispisanim po obodu: EVROPSKA ZELENA PARTIJA ispisan na srpskom jeziku i ćiriličnim pismom, kao i ЕВРОПЕЙСКАЯ ПАРТИЯ ЗЕЛЕНЫХ ispisan na ruskom jeziku i ćiriličnim pismom, sa utisnutim znakom Stranke u sredini ispod koga stoji tekst: Centrala Šabac ispisan na srpskom jeziku i ćiriličnim pismom.

Pečat organizacionih jedinica pored istog oblika i sadržine ima, umesto Centrala Šabac, naziv organizacione jedinice na koju se odnosi.

Pečat Centrale Stranke i nižih organizacionih jedinica koristi se za overavanje svih akata koje u okviru svojih ovlašćenja donose organi Stranke i ogranaka, kao i službenu komunikaciju sa drugim organima, pravnim i fizičkim licima, u skladu sa Statutom. Predsedništvo Stranke može doneti odluku o izradi pečata za potrebe drugih organa Stranke i organizacija u okviru Stranke. Odluku o izradi, upotrebi i čuvanju pečata na svim nivoima stranačkog organizovanja donosi Predsedništvo Stranke.

**Član 5.**

Stranka ima obeležja koja čine: logotip, znak i zastava Stranke.

Logotip Stranke je ispisan naziv: EVROPSKA ZELENA PARTIJA - ЕВРОПЕЙСКАЯ ПАРТИЯ ЗЕЛЕНЫХ na ćiriličnom pismu (font Aardvark Cirilica bold) i znak Stranke.

Znak Stranke je plava kapljica vode obuhvaćena sa dva lista zelene i žute boje koji se ukrštaju i spajaju u zajedničkoj osnovi.

Zastava Stranke je zelene ili bele boje, a na zastavi se nalazi logotip Stranke.

Stranka može imati i druge oznake o kojima i o čijoj upotrebi odlučuje Predsedništvo Stranke.

**III.PROGRAMSKI CILJEVI I ZADACI**

**Član 6.**

Osnovni programski ciljevi i zadaci Stranke su:  
– Zastupanje i predstavljanje interesa pripadnika ruske nacionalne manjine i građana Srbije, međusobno povezivanje i prožimanje kulturnih i privrednih veza i konatakata,  
– Poštovanje ljudskih prava i prava nacionalnih manjina i njihovo usklađivanje sa međunarodnim zakonima i aktima, sa posebnim osvrtom na prava ruske nacionalne manjine,  
– Zaštita životne sredine i promocija “zelenih“ tehnologija,  
– Socijalna pravda i solidarnost,  
– Neposredna demokratija,  
– Održivost i zelena ekonomija,  
– Uvažavanje različitosti i ljudskih prava,  
– Jačanje građanskog društva,  
– Zalaganje za privredni i ekonomski preporod Srbije i učestvovanje u njemu, sa specifičnostima privredne i ekonomske saradnje sa Ruskom Federacijom,  
– Decentralizacija i jačanje lokalnih samouprava, povezivanje lokalnih samouprava iz Republike Srbije sa lokalnim samoupravama iz Ruske Federacije,  
– Reforma obrazovnog sistema i afirmacija obrazovanja, školska i studentska razmena sa Ruskom Federacijom, kao i razni vidovi stručnog usavršavanja u Ruskoj Federaciji, odnosno državljana Ruske Federacije u Republici Srbiji,  
– Članstvo Srbije u Evropskoj uniji, sa posebnim akcentom na razvijanje saradnje i podrške u tom pravcu od strane Ruske Federacije,  
– Pokretanje raznih projekata vezanih za sport i zdrav život,  
– Promocija i pokretanje raznih projekata vezanih za zaštitu životne sredine,  
– Vladavina prava i pravne države i sprečavanje svih vidova nasilja.

U ostvarivanju ciljeva i programskih opredeljenja Stranka sarađuje sa udruženjima, pojedincima, predstavnicima biznis sektora, lokalnim i nacionalnim autoritetima i političkim strankama u zemlji i inostranstvu.

**IV. ORGANIZACIJA STRANKE**

**Član 7.**

Teritorijalni organizacioni oblici Stranke su:  
– Mesni odbor (mesni odbori su organizovani po mesnim zajednicama i broje 10 ili više članova, svaki odbor ima jednog predsednika i jednog potpredsednika)  
– Opštinski odbor (opštinski odbor broji 25 ili više članova, svaki odbor ima predsednika i do pet potpredsednika)  
– Gradski odbor (gradski odbor broji 50 ili više članova, svaki odbor ima predsednika i do pet potpredsednika)  
-Pokrajinski odbor (broji minimum onoliko članova koliko postoji opštinskih odbora na teritoriji Autonomne pokrajine Vojvodine, a može se osnovati kada se osnuje minimum jedna trećina opštinskih odbora od ukupnog broja opština na na teritoriji Autonomne pokrajine Vojvodine).

**Član 8.**

Formiranje, način rada i funkcionisanja organizacionih jedinica iz člana 7. ovog statuta uređuje se Pravilnikom o unutrašnjoj organizaciji i radu Stranke.

**Član 9.**

Državljani Srbije koji žive u dijaspori mogu osnivati ogranke Stranke koje promovišu Program Stranke na svom području i koji pridobijaju nove članove.

Predstavnici ogranka imaju pravo da prisustvuju sednicama svih organa Stranke.

Članovi Stranke iz stava 1. ovog člana imaju sva prava i dužnosti, kao i oni koji žive u Srbiji.

**Posebni organizacioni oblici Stranke**

**Član 10.**

Posebni organizacioni oblici Stranke su:  
– Omladina Stranke, i  
– Forum žena Stranke.

**V. USLOVI I NAČIN UČLANJIVANJA I PRESTANKA ČLANSTVA**

**Član 11.**

Član Stranke može biti svaki punoletan državljanin Republike Srbije koji potpiše pristupnicu ili popuni pristupnicu elektronskim putem i prihvati Statut i Program Stranke i koji nije član druge političke organizacije.

Svaki član Stranke može osporiti prijem u članstvo novog člana, u roku od tri meseca od dana njegovog učlanjenja, podnošenjem pisane žalbe Predsedništvu Stranke.

Danom učlanjenja u smislu ovog člana smatra se dan koji je naveden u pristupnici.

Stranka može da ima i počasne članove koje imenuje Predsedništvo Stranke.

**Član 12.**

Sva pitanja u vezi sa postupkom učlanjenja, prava i obaveze članova, njihov status, evidencija članova i članarina, bliže se uređuju Pravilnikom o članstvu.

**Član 13.**

Odluku o prijemu u članstvo donosi Izvršni odbor Stranke na osnovu popunjene i potpisane pristupnice, u roku od 15 dana od dana prijema pristupnice.

U slučaju da se ne donese odluka o prijemu u članstvo u roku iz stava 1. ovog člana, smatra se da je prijem u članstvo odobren.

Odluka o odbijanju prijema u članstvo mora biti obrazložena, dostavljena licu čiji je prijem u članstvo odbijen i sa poukom da se protiv iste može podneti žalba Predsedništvu stranke u roku od 15 dana od dana dostavljanja odluke o odbijanju prijema u članstvo Stranke.

Predsedništvo Stranke je dužno da u roku od 30 dana od dana prijema žalbe donese konačnu odluku o prijemu u članstvo.

Odluka Predsedništva Stranke je konačna.

**Član 14.**

Član Stranke ima pravo da:  
1. Bira i bude biran u sve organe Stranke;  
2. Učestvuje neposredno ili preko izabranih predstavnika u organima i telima Stranke i aktivnostima Stranke;  
3. Slobodno izražava svoje mišljenje u okviru Stranke, njenih organa i tela;  
4. Učestvuje u utvrđivanju i ostvarivanju politike Stranke;  
5. Bude obavešten o aktivnostima Stranke;  
6. Dobije pravnu i svaku drugu pomoć od Stranke u slučaju da bude ugrožen od strane trećih lica zbog obavljanja stranačkih aktivnosti;  
7. Ostvaruje druga prava predviđena Statutom i opštim aktima Stranke.

Član Stranke je dužan da:  
1. Aktivno radi i zalaže se za ostvarivanje Programa i Statuta Stranke;  
2. Aktivno radi na jačanju i podizanju ugleda Stranke;  
3. Redovno i aktivno učestvuje u radu organa i tela Stranke u koje je izabran;  
4. Svojim radom i delovanjem ostvaruje i doprinosi ostvarivanju programskih načela i političkih stavova Stranke;  
5. Poštuje i izvršava sve odluke Stranke, odnosno njenih organa i tela;  
6. Zalaže se za poštovanje i poštuje prava svih građana i etničkih grupa u skladu sa međunarodnim standardima;  
7. Aktivno učestvuje u predizbornim aktivnostima Stranke;  
8. Zalaže se za uspeh Stranke na izborima;  
9. Plaća članarinu;  
10. Poštuje i pridržava se drugih obaveza u skladu sa Statutom i opštim aktima Stranke.

**Član 15.**

Članstvo u Stranci prestaje:  
1. Na lični zahtev člana Stranke za istupanje iz članstva Stranke;  
2. Isključenjem člana;  
3. Učlanjenjem u drugu političku stranku, kandidovanjem na listi druge političke stranke ili koalicije stranaka, odnosno na nezavisnoj izbornoj listi bez pisane saglasnosti Predsedništva Stranke;  
4. Učestvovanjem u izbornoj kampanji, podržavanjem izborne kampanje odnosno vođenjem kampanje za drugu političku stranku ili nezavisnu listu bez pisane saglasnosti Predsedništva Stranke;  
5. Smrću člana.

U slučaju iz stava 1. tačka 1. ovog člana, članstvo u Stranci prestaje danom podnošenja pisanog zahteva za istupanje iz Stranke.

U slučaju iz stava 1. tačka 2. ovog člana, članstvo u Stranci prestaje danom donošenja konačne odluke o isključenju iz članstva, u disciplinskom postupku.

Odluku o prestanku članstva u slučajevima predviđenim stavom 1.tač. 1-4. ovog člana donosi se na način i po postupku utvrđenom Pravilnikom o članstvu i Pravilnikom o disciplinskoj odgovornosti.

Prestankom statusa člana Stranke u slučajevima predviđenim u stavu 1.Tač. 1-4. ovog člana automatski dolazi do prestanka svih funkcija u organima i telima Stranke na koje je taj član bio izabran.

**Član 16.**

Svaki član Stranke dužan je da plati članarinu, u skladu sa ovim Statutom, Pravilnikom o članstvu i drugim aktima Stranke.

**ODGOVORNOST ČLANOVA**

**Član 17.**

Za postupke kojima nanese štetu ugledu i interesima Stranke, član Stranke odgovara politički i disciplinski, u skladu sa Statutom, Pravilnikom o disciplinskoj odgovornosti i drugima aktima i odlukama Stranke.

**Disciplinska odgovornost**

**Član 18.**

Protiv člana Stranke koji ne poštuje akte Stranke i odluke stranačkih organa i/ili koji nečasnim delima i grubim postupcima krši Statut i programska načela i ciljeve Stranke, te na taj način šteti ugledu Stranke, sprovodi se disciplinski postupak.

**Disciplinski postupak**

**Član 19.**

Način sprovođenja i mere koje se mogu izreći u disciplinskom postupku bliže se uređuju Pravilnikom o disciplinskoj odgovornosti.

**VI. ORGANI STRANKE**

**Član 20.**

Organi Stranke su:  
1. Skupština   
2. Predsedništvo   
3. Prošireno Predsedništvo   
4. Predsednik  
5. Potpredsednici  
6. Izvršni odbor  
7. Omladina Stranke  
8. Forum žena  
9. Statutarna komisija  
10. Generalni sekretar.

Pored organa Stranke, iz stava 1. ovog člana, biraju se i imenuju i drugi organi i tela Stranke u skladu sa odredbama ovog statuta i drugih opštih akata Stranke.

**Skupština Stranke**

**Član 21.**

Skupština Stranke je najviši organ Stranke.

Skupštinu Stranke čine:  
1. Predsednik;  
2. Potpredsednici;  
3. Predsednik i članovi Izvršnog odbora;  
4. Direktor;  
5. Članovi Predsedništva koji nisu članovi Predsedništva Stranke po funkciji;  
6. Generalni sekretar;  
7. Predsednik Biroa za komunikacije i predsednici saveta Stranke;  
8. Predsednik Statutarne komisije;  
9. Savetnici predsednika Stranke;  
10. Predsednik Omladine Stranke;  
11. Predsednica Foruma žena;  
12. Tri predstavnika opštinskih, odnosno gradskih odbora koji imaju do 100 članova;  
13. Pet predstavnika opštinskih, odnosno gradskih odbora koji imaju od 100 do 1000 članova;  
14. 15 predstavnika opštinskih ili gradskih odbora koji imaju više od 1000 članova;  
15. Odbornici opštinskih i gradskih skupština;  
16. Poslanici u Skupštini Republike Srbije i Skupštini Autonomne Pokrajine Vojvodine.

Skupštinu saziva Predsednik Stranke.

**Član 22.**

Nadležnosti Skupštine Stranke su:  
1. Donošenje Statuta Stranke i izmena i dopuna Statuta Stranke;  
2. Donošenje Programa Stranke i izmena i dopuna Programa Stranke;  
3. Donošenje Poslovnika o radu Skupštine Stranke;  
4. Donošenje odluke o spajanju Stranke sa drugim političkim strankama;  
5. Donošenje odluke o prestanku rada Stranke;  
6. Izbor i razrešenje Predsednika Stranke;  
7. Izbor i razrešenje Potpredsednika Stranke;  
8. Izbor i razrešenje Predsednika Izvršnog odbora Stranke;  
9. Izbor i razrešenje Predsednika i članova Statutarne komisije;  
10. Izbor i razrešenje članova Predsedništva koji se biraju na predlog Predsednika Stranke;  
11. Odlučivanje o drugim značajnim pitanjima u vezi sa radom i organizacijom Stranke.

Organi Stranke iz stava 1.tač. 6-11. ovog člana biraju se na period od četiri godine.

Za punovažnu odluku za izbor i razrešenje Predsednika Stranke potrebna je dvotrećinska većina svih članova Skupštine Stranke.

Za punovažnu odluku za izbor i razrešenje Potpredsednika Stranke, Predsednika Izvršnog odbora Stranke, članova Proširenog Predsedništva Stranke, Predsednika i članova Statutarne komisije, članova Predsedništva koji se biraju na predlog Predsednika Stranke potrebna je prosta većina prisutnih članova Skupštine (50% plus jedan).

**Član 23.**

Skupština može biti izborna i redovna.

Izborna Skupština Stranke održava se svake četiri godine.

Redovne sednice Skupštine Stranke održavaju se jednom godišnje, a po potrebi može i više puta.  
Na redovnim sednicama Skupštine Stranke odlučuje se o pitanjima iz nadležnosti Skupštine Stranke, a može se vršiti i izbor i razrešenje pojedinih funkcionera Stranke, u skladu sa odredbama Statuta Stranke, pre zakazivanja izborne Skupštine Stranke.  
Rad Skupštine Stranke je punovažan ako je prisutno više od polovine od ukupnog broja članova Skupštine.

Odluke Skupštine Stranke donose se prostom većinom prisutnih članova Skupštine Stranke (50% plus jedan). Glasanje je javno, osim ako Skupština Stranke drugačije ne odluči.  
Izbor i razrešenje funkcionera Stranke vrši se tajnim ili javnim glasanjem o čemu Skupština Stranke donosi odluku pre glasanja.

Izuzetno od stava 4. ovog člana, za izmene i dopune Statuta i Programa Stranke, kao i za donošenje odluke o prestanku rada Stranke, za punovažnu odluku je potrebna dvotrećinska većina prisutnih članova Skupštine Stranke.

Predlog dnevnog reda utvrđuje Predsednik Stranke. Radom Skupštine Stranke predsedava Radno predsedništvo koje čine Predsednik Radnog predsedništva i dva člana Radnog predsedništva. Predsednik Stranke imenuje Predsednika i članove Radnog predsedništva.

**Predsednik Stranke**

**Član 24.**

Predsednik Stranke zastupa Stranku u zemlji i inostranstvu, bez ograničenja.  
Predsednik može ovlastiti druga lica da, u određenim stvarima, zastupaju Stranku.

**Član 25.**

Predsednik Stranke je političko-izvršni organ koji je u obavezi da dosledno sprovodi sve odluke Predsedništva i Skupštine Stranke.

Predsednik Stranke za svoj rad odgovara Predsedništvu Stranke i Skupštini Stranke.

**Član 26.**

Predsednik Stranke:  
1. Saziva Skupštinu Stranke;  
2. Usklađuje i koordinira rad Stranke;  
3. Odgovara za sprovođenje odluka Skupštine Stranke i Predsedništva Stranke;  
4. Saziva i predsedava sednicama Predsedništva Stranke i Proširenog Predsedništva Stranke;  
5. Podnosi izveštaj o svom radu Skupštini Stranke i Predsedništvu Stranke;  
6. Predlaže Skupštini Stranke izbor i razrešenje potpredsednika Stranke;  
7. Može da imenuje Zamenika predsednika Stranke iz redova svojih potpredsednika;  
8. Predlaže Skupštini Stranke do četiri člana Predsedništva;  
9. Imenuje i razrešava portparola Stranke i glavnog i odgovornog urednika zvaničnog lista Stranke ili drugog medija Stranke;  
10. Predlaže Predsedništvu Stranke imenovanje i razrešenje predsednika Biroa za komunikacije i predsednike resornih saveta Stranke;  
11. Imenuje i razrešava predsednicu Foruma žena, na predlog Foruma žena;  
12. Naredbodavac je po finansijskom planu;  
13. Donosi odluku o načinu raspolaganja imovinom Stranke u slučaju zabrane rada Stranke ili donošenja odluke o prestanku rada Stranke;  
14. Predlaže Skupštini izbor i razrešenje predsednika Izvršnog odbora;  
15. Predlaže Predsedništvu izbor i razrešenje Generalnog sekretara Stranke;  
16. Predlaže Predsedništvu Stranke da imenuje do devet članova Izvršnog odbora;  
17. Predlaže Predsedništvu Stranke formiranje Pokrajinskog odbora;  
18. Određuje poverenika za formiranje Pokrajinskog odbora;  
19. Određuje poverenike za opštinu ili grad na području u kojem nije formiran opštinski ili gradski odbor, kao i poverenike za opštinski ili gradski odbor koji je raspušten odlukom nadležnog organa Stranke;  
20. Može da sazove sednice skupština opštinskih i gradskih odbora;  
21. Imenuje i razrešava svoje savetnike;  
22. Predlaže Skupštini Stranke Predsednika i članove Radnog predsedništva za svaku sednicu Skupštine Stranke;  
23. Vrši i druge poslove koje mu poveri Skupština Stranke i Predsedništvo Stranke.

**Potpredsednici**

**Član 27.**

Stranka ima najmanje dva, a najviše pet potpredsednika.

Potpredsednici pomažu Predsedniku u radu i vrše poslove koje im on poveri.

Predsednik Stranke može da imenuje zamenika Predsednika Stranke iz redova svojih potpredsednika, koji ga zamenjuje u slučaju njegovog odsustva.

Potpredsednici u skladu sa odlukama Predsedništva Stranke i po ovlašćenju Predsednika Stranke obavljaju i druge dužnosti i poslove iz domena delovanja Stranke.

Za svoj rad potpredsednici odgovaraju Predsedniku Stranke.

Potpredsednike Stranke imenuje i razrešava Skupština Stranke prostom većinom prisutnih članova Skupštine Stranke (50% plus jedan).

Kandidate za potpredsednike Stranke predlaže Predsednik Stranke.

Mandat Potpredsednika je četiri godine, a može prestati i ranije iz razloga ostavke na funkciju, razrešenja sa dužnosti, isključenja iz Stranke.

**Predsedništvo Stranke**

**Član 28.**

Predsedništvo Stranke čine:  
1. Predsednik;  
2. Potpredsednici;  
3. Predsednik Izvršnog odbora;  
4. Direktor Stranke;  
5. Predsednik Pokrajinskog odbora;  
6. Predsednici gradskih odbora tri najveća grada u Srbiji;  
7. Generalni sekretar;  
8. Predsednik Omladine Stranke;  
9. Predsednica Foruma žena;  
10. Predsednik Saveta za saradnju sa OCD.

Pored članova iz stava 1. ovog člana, Predsedništvo Stranke čine i članovi koje je Skupština Stranke izabrala na predlog Predsednika Stranke.

U radu Predsedništva Stranke mogu po pozivu učestvovati i drugi članovi Stranke.

Članovi Stranke iz stava 3. ovog člana nemaju pravo glasa.

Za svoj rad Predsedništvo Stranke odgovara Skupštini Stranke.

**Član 29.**

Predsedništvo Stranke je političko operativni i izvršni organ koji:  
1. Predlaže politiku Stranke organima Stranke, za naredni period;  
2. Predlaže Skupštini Stranke izmene i dopune Statuta Stranke;  
3. Bira šefa Izbornog štaba i Izborni štab;  
4. Odlučuje o udruživanju Stranke u političke saveze u zemlji i inostranstvu;  
5. Donosi izborni program Stranke;  
6. Odlučuje o učešću u koalicijama sa drugim strankama na izborima na republičkom nivou;  
7. Odlučuje o predizbornim i postizbornim koalicijama za republičke izbore;  
8. Daje saglasnost za predizborne i postizborne koalicije za opštinske, gradske i pokrajinske izbore;  
9. Utvrđuje konačnu listu kandidata Stranke za poslanike i druge funkcije;  
10. Daje saglasnost na konačnu listu kandidata za odbornike i druge funkcije u tri najveća grada u Srbiji;  
11. Na predlog Predsednika Stranke, donosi odluku o formiranju Pokrajinskog odbora;  
12. Imenuje i razrešava članove Izvršnog odbora Stranke;  
13. Na predlog Predsednika Stranke, Predsedništvo Stranke može da imenuje do devet članova u Izvršni odbor Stranke;  
14. Na predlog Predsednika Izvršnog odbora Stranke, Predsedništvo Stranke može da imenuje do pet članova u Izvršni odbor Stranke;  
15. Imenuje do 50 članova u sastav Proširenog Predsedništva Stranke;  
16. Imenuje i razrešava Direktora Stranke, na predlog Predsednika Stranke;  
17. Imenuje i razrešava Predsednika i članove Disciplinske komisije, u skladu sa Pravilnikom o disciplinskoj odgovornosti i Statutom Stranke;  
18. Donosi odluke, preporuke, zaključke i slično vezano za rad Stranke;  
19. Na predlog Predsednika Stranke, bira i razrešava Generalnog sekretara Stranke;  
20. Stavlja van snage pojedine odluke teritorijalnih organa Stranke ako su u suprotnosti sa Programom Stranke, odredbama Statuta Stranke i odredbama opštih akata Stranke;  
21. Donosi konačne odluke po žalbama na odluke svih organa Stranke;  
22. Utvrđuje Predlog pravilnika o radu Skupštine Stranke;  
23. Donosi pravilnike i druga opšta akta Stranke, ako ovim Statutom nije drugačije određeno;  
24. Kontroliše zakonitost i namensko korišćenje sredstava;  
25. Obavlja i druge poslove određene Statutom i opštim aktima Stranke.

Predsednik Stranke saziva i rukovodi sednicama Predsedništva Stranke.

Za održavanje sednice Predsedništva Stranke potrebno je prisustvo većine od ukupnog broja članova Predsedništva Stranke.

Odluke Predsedništva Stranke se donose prostom većinom (50% plus 1) prisutnih članova Predsedništva Stranke, osim u slučaju iz stava 1. tač. 4,6. i 7. ovog člana kada se odluke Predsedništva Stranke donose prostom većinom (50% plus 1) od ukupnog broja članova Predsedništva.

Mandat članova Predsedništva Stranke traje četiri godine, a može prestati i ranije iz razloga ostavke na funkciju, razrešenja sa dužnosti, isključenja iz Stranke i smrću.

Odluke Predsedništva po žalbi na odluke svih organa Stranke su konačne i obavezujuće za sve organe Stranke.

**Član 30.**

Predsedništvo Stranke, na predlog Predsednika Stranke, obrazuje Biro za komunikacije i resorne savete (Pravni savet, Politički savet, Savet za evropske integracije i međunarodnu saradnju, Savet za saradnju sa OCD i druge savete u određenim oblastima).

Biro za komunikacije i resorni saveti Predsedništvu i Proširenom predsedništvu daju preporuke i mišljenja iz svog delokruga, a na zahtev Predsednika Stranke, Potpredsednika, Predsedništva ili Skupštine Stranke pripremaju izveštaje iz svog delokruga.

**Prošireno Predsedništo Stranke**

**Član 31.**

Prošireno Predsedništvo je partijski forum koji formuliše strateške smernice za razvoj strukture i program Stranke.

**Član 32.**

Prošireno Predsedništvo Stranke čine:  
1. Članovi Predsedništva Stranke;  
2. Članovi Proširenog Predsedništva Stranke.

Članovi Proširenog Predsedništva su:  
1. Članovi Proširenog Predsedništva po funkciji;  
2. Izabrani članovi.

Članovi Proširenog Predsedništva po funkciji su:  
1. Članovi Izvršnog odbora;  
2. Odbornici;  
3. Poslanici;  
4. Predsednici opštinskih i gradskih odbora;  
5. Predsednici resornih saveta.

Izabrani članovi Proširenog Predsedništva su zaslužni članovi Stranke koji su svojim radom i delovanjem doprineli jačanju ugleda Stranke širenjem zelenih ideja.

Predsedništvo Stranke imenuje i razrešava do 50 članova Proširenog Predsedništva iz stava 4. ovog člana, na obrazloženi predlog članova Predsedništva Stranke, članova Izvršnog odbora Stranke i na zajednički predlog najmanje 30 članova Stranke, prostom većinom prisutnih članova Predsedništva Stranke (50% plus jedan).

**Član 33.**

Predsednik Stranke saziva i rukovodi sednicama Proširenog Predsedništva Stranke.

Za održavanje sednica Proširenog Predsedništva Stranke potrebno je prisustvo većine od ukupnog broja članova Proširenog Predsedništva Stranke.

Odluke Proširenog Predsedništva Stranke se donose na sednici većinom od ukupnog broja prisutnih članova Proširenog Predsedništva Stranke.

**Izvršni odbor**

**Član 34.**

Izvršni odbor je najviši izvršni organ Stranke.

Izvršni odbor čine Predsednik i do 14 članova Izvršnog odbora.

Predsednika Izvršnog odbora imenuje i razrešava Skupština Stranke prostom većinom prisutnih članova Skupštine Stranke (50% plus jedan).

Kandidata za predsednika Izvršnog odbora predlaže Predsednik Stranke.

Članove Izvršnog odbora imenuje i razrešava Predsedništvo Stranke prostom većinom prisutnih članova Predsedništva (50% plus jedan).

Kandidate za članove Izvršnog odbora predlažu predsednik Stranke i predsednik Izvršnog odbora Stranke.

Na predlog Predsednika Stranke, Predsedništvo Stranke može da imenuje do devet članova u Izvršni odbor Stranke.

Na predlog Predsednika Izvršnog odbora Stranke, Predsedništvo Stranke može da imenuje do pet članova u Izvršni odbor Stranke.

Mandat Predsednika Izvršnog odbora traje četiri godine, a može prestati i ranije iz razloga ostavke na funkciju, razrešenja sa dužnosti, isključenja iz Stranke i smrću.

Mandat članova Izvršnog obora traje četiri godine, a može prestati i ranije iz razloga ostavke na funkciju, razrešenja sa dužnosti, isključenja iz Stranke i smrću.

**Član 35.**

Izvršni odbor može da radi ako sednici Izvršnog odbora prisustvuje većina članova Izvršnog odbora, a svoje odluke donosi većinom od ukupnog broja prisutnih članova.

Izvršni odbor je nadležan da:  
1. Izvršava odluke Predsednika Stranke, Skupštine Stranke i Predsedništva Stranke;  
2. Osniva Pokrajinski odbor, po odluci Predsedništva Stranke;  
3. Osniva opštinske i gradske odbore;  
4. Koordinira radom gradskih i opštinskih odbora i daje im smernice i uputstva za sprovođenje politike Stranke na lokalnom nivou, u skladu sa stavom Predsedništva Stranke;  
5. Radi na razvoju teritorijalne infrastrukture Stranke preko gradskih i opštinskih odbora;  
6. Vrši analize i priprema izveštaje o radu gradskih i opštinskih odbora;  
7. Raspušta opštinske i gradske odbore na predlog Predsedništva Stranke nakon usvojenog izveštaja Izvršnog odbora o radu tih odbora i formira opštinske i gradske odbore nakon odluke predsednika o imenovanju poverenika za osnivanje odbora;  
8. Stara se o obezbeđivanju finansijskih sredstava za rad Stranke.

Za svoj rad Izvršni odbor odgovoran je Predsedniku Stranke, Predsedništvu Stranke i Skupštini Stranke.

Izvršni odbor saziva i njegovim radom predsedava Predsednik Izvršnog odbora.

Predsednik Izvršnog odbora je dužan da sazove sednicu Izvršnog odbora kada to zatraži više od polovine članova Izvršnog odbora

**Direktor Stranke**

**Član 36.**

Direktor Stranke stara se o stanju materijalnih i finansijskih sredstava i organizuje finansiranje aktivnosti Stranke.

Direktor Stranke podnosi izveštaje nadležnim organima, vodi poslovne knjige, podnosi finansijski izveštaj nadležnim službama i Agenciji za borbu protiv korupcije i u dogovoru sa Predsednikom i Predsedništvom Stranke donosi finansijski plan Stranke.

Direktora Stranke imenuje i razrešava Predsedništvo Stranke prostom većinom prisutnih članova Predsedništva Stranke (50% plus jedan).

Kandidata za Direktora Stranke predlaže Predsednik Stranke.

Direktor za svoj rad odgovara Predsedniku i Predsedništvu Stranke.

Mandat Direktora Stranke traje četiri godine, a može prestati i ranije iz razloga ostavke na funkciju, razrešenja sa dužnosti, isključenja iz Stranke i smrću.

**Statutarna komisija**

**Član 37.**

Statutarna komisija je posebna komisija Stranke.

Statutarnu komisiju čine Predsednik i dva člana, a bira i razrešava ih Skupština Stranke na predlog Predsednika Stranke.

Statutarna komisija svoje odluke donosi većinom glasova, sa pravom da Predsednik ili član koji se ne složi sa odlukom većine, može izdvojiti mišljenje.

Mandat članova Statutarne komisije traje četiri godine i može prestati i ranije iz razloga ostavke, razrešenja sa dužnosti, isključenja iz Stranke ili smrću.

**Član 38.**

Statutarna komisija:  
1. Tumači Statut i opšta pravna akta Stranke;  
2. Priprema nacrt izmena i dopuna Statuta Stranke i drugih opštih akata Stranke;  
3. Izrađuje prečišćen tekst Statuta Stranke, na osnovu ovlašćenja Skupštine Stranke;  
4. Priprema nacrt Poslovnika o radu Skupštine Stranke;  
5. Prati primenu Statuta Stranke i drugih opštih akata Stranke, i o tome podnosi izveštaj Skupštini Stranke i Predsedništvu Stranke;  
6. Utvrđuje usklađenost opštih akata Stranke sa zakonom i Statutom, kao i njihovu međusobnu usklađenost;  
7. U slučaju utvrđivanja neusklađenosti akata predlaže rešenja nadležnom organu Stranke;  
8. Rešava sukob nadležnosti organa Stranke kada to Statutom nije drugačije određeno;  
9. Vrši i druge poslove koje joj poveri Skupština, Predsedništvo Stranke i Izvršni odbor Stranke.

Predsednik Statutarne komisije daje uputstva i smernice Pravnom savetu za izradu propisa i drugih opštih akata Stranke u skladu sa Statutom.

Tumačenje odredaba statuta i odredaba drugih opštih akata Stranke može tražiti svaki organ Stranke.

Tumačenje iz stava 3. ovog člana obavezujuće je za sve organe, tela i članove Stranke.

**Generalni sekretar**  
 **Član 39.**

Generalni sekretar je organ koji se stara o sprovođenju politike Stranke na svim nivoima organizacije Stranke, od najvišeg do lokalnog nivoa.

Generalnog sekretara na predlog Predsednika Stranke, bira i razrešava Predsedništvo.

Mandat Generalnog sekretara je četiri godine.

Generalni sekretar:  
1. Organizuje i koordinira rad organa Stranke;  
2. Pomaže predsednicima organa Stranke u sazivanju sednica i organizaciji rada;  
3. U saradnji sa organima Stranke stara se o izvršenju odluka Predsednika, Predsedništva i Statutarne komisije;  
4. Usklađuje rad opštinskih, gradskih i pokrajinskih organizacija Stranke;  
5. Obavlja druge poslove koje mu poveri Predsednik Stranke;  
6. Formira Sekretarijat Stranke i rukovodi njegovim radom.

Generalni sekretar za svoj rad odgovara Predsedniku Stranke i Predsedništvu.

Postupak izbora i prestanak mandata Generalnog sekretara bliže se uređuje Statutom i Poslovnikom o radu Predsedništva Stranke.

**Posebni organizacioni oblici Stranke**

**Omladina Stranke**

**Član 40.**

Omladina Stranke je dobrovoljna organizacija članova Stranke mlađih od 30 godina.

Omladina Stranke bira predsednika i do dva potpredsednika Omladine Stranke.

Organizacija i delovanje Omladine Stranke uređuje se pravilnikom koji donosi predsednik Omladine Stranke, uz saglasnost Predsedništva Stranke.

Na odluke Omladine Stranke saglasnost daje Predsedništvo Stranke.

Omladina Stranke može imati svoj pečat.

Odluku o izgledu pečata donosi Predsedništvo Stranke.

**Forum žena**

**Član 41.**

Forum žena je dobrovoljna organizacija žena koju čine žene Stranke.

Forum žena bavi se unapređenjem položaja žena u društvu, zaštitom prava žena, porodica, ostvarivanjem polne ravnopravnosti, odnosno sprečavanjem i zabranom diskriminacije zasnovane na polu i rodu kao i ostvarivanjem prava u skladu sa evropskim standardima i konvencijama.

Forum žena bira predsednicu i do tri potpredsednice.

Organizacija i delovanje Foruma žena uređuje se pravilnikom koji donosi Forum žena, uz saglasnost Predsedništva Stranke.

Na odluke Foruma žena saglasnost daje Predsedništvo Stranke.

Forum žena može imati svoj pečat.

Odluku o izgledu pečata donosi Predsedništvo Stranke.

**VII. JAVNOST RADA**

**Član 42.**

Delovanje i rad Stranke su javni.

Javnost rada i delovanje organa i članstva Stranke ostvaruje se na javnim skupovima, tribinama, učestvovanjem na okruglim stolovima, putem zvaničnih internet prezentacija Stranke i na druge načine, uspostavljajući odnose i delujući na javno mnjenje građana, birača, simpatizera i članova Stranke.

**VIII. FINANSIRANJE STRANKE**

**Član 43.**

Finansiranje Stranke će se vršiti u skladu sa Zakonom o finansiranju političkih aktivnosti.

Za ostvarivanje ciljeva Programa i Statuta, Stranka se finansira iz javnih i privatnih izvora i na drugi zakonom dozvoljeni način.

Javne izvore finansiranja političke aktivnosti čine novčana sredstva i usluge i dobra koja daju Republika Srbija, autonomna pokrajina i jedinica lokalne samouprave, njihovi organi, kao i organizacije čiji su oni osnivači.

Privatne izvore finansiranja političke aktivnosti čine članarina, prilog, nasledstvo, legat, prihod od imovine i zaduživanje kod banaka i drugih finansijskih organizacija u Republici Srbiji.

**Član 44.**

Finansiranje Stranke vrši se preko tekućih računa koje Stranka ima kod izabrane poslovne banke, kao i kod Ministarstva finansija, Uprave za trezor.

Finansiranje se vrši po principu koji omogućava javno sticanje prihoda i uvid u način raspolaganja prihodima.

**Član 45.**

Kontrolu zakonitog i namenskog korišćenja sredstava vrši Predsedništvo Stranke.

Bliži propisi o finansijskom poslovanju utvrđuju se Pravilnikom o finansijskom poslovanju i raspolaganju imovinom, u skladu sa Zakonom o finansiranju političkih aktivnosti.

**IX. POSLANICI I POSLANIČKI KLUBOVI**

**Član 46.**

Poslaničke klubove formiraju poslanici izabrani u predstavnička tela Republike Srbije i Autonomne Pokrajine Vojvodine.

Nezavisni poslanici mogu biti članovi Poslaničkog kluba Stranke.

Članovi Poslaničkog kluba iz svojih redova biraju šefa i zamenika Poslaničkog kluba.

Šef Poslaničkog kluba Stranke mora biti član Stranke.

Poslanički klubovi sprovode politiku Stranke u Republičkoj i Pokrajinskoj skupštini.

Poslanici su dužni da prilikom glasanja poštuju politiku Stranke i da sprovode odluke Skupštine i Predsedništva Stranke.

Poslanici su dužni da prilikom glasanja u Narodnoj skupštini imaju u vidu programska dokumenta Stranke i stavove organa Stranke.

Način rada Poslaničkog kluba i delovanja poslanika/ca uređuju se Pravilnikom koji donosi Predsedništvo Stranke

**X. OPŠTI AKTI STRANKE**

**Član 47.**

Opšti akti Stranke u smislu ovog Statuta su:  
1. Poslovnik o radu Skupštine Stranke;  
2. Poslovnik o radu Predsedništva Stranke;  
3. Poslovnik o radu Izvršnog odbora;  
4. Pravilnik o unutrašnjoj organizaciji i radu Stranke;  
5. Pravilnik o članstvu;  
6. Pravilnik o organizaciji i radu Omladine Stranke i Foruma žena;  
7. Pravilnik o disciplinskoj odgovornosti;  
8. Pravilnik o finansijskom poslovanju i raspolaganju imovinom Stranke.

Akte iz stava 1.Tač. 2-8. ovog člana donosi Predsedništvo Stranke u skladu sa odredbama Statuta.

**Član 48.**

Odluku o prestanku rada Stranke donosi Skupština Stranke dvotrećinskom većinom prisutnih članova Skupštine Stranke.

U slučaju zabrane rada Stranke ili donošenja odluke iz stava 1. ovog člana, odluku o načinu raspolaganja imovinom Stranke donosi Predsednik Stranke.

**Član 49.**

Inicijativu za izmene i dopune Statuta i programa može da pokrene Predsednik i Predsedništvo Stranke.

Izmene i dopune Statuta i Programa Stranke vrše se po postupku koji se primenjuje za njihovo donošenje ili u skladu sa odredbama ovog Statuta.

PREDSEDAVAJUĆI DRUGE OSNIVAČKE SKUPŠTINE

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Branko Mitrović